
Inderst  inde  hos  de  fleste  Mennesker  dæmrer  Angsten  for  Kræf¬ 
ten  Side  om  Side  med  Frygten  for  Døden.  Kræften  og  Døden  staar 
for  den  almene  Bevidsthed  som  nær  beslægtede  Begreber.  Denne 
Forestilling  om  det  absolut  haabløse  og  uhelbredelige  er  sikkert 
Grunden  til,  at  vore  Dages  humane  Bestræbelser  ganske  er  gaaet 
denne  Lidelse  forbi,  for  at  anvende  alle  Vaaben  til  Bekæmpelse  af 
Lungetuberkulosen  og  de  veneriske  Sygdomme.  Men  herved  gør 
man  sig  skyldig  i  en  skrigende  Uretfærdighed  mod  alle  de  mange 
kræftsyge  Patienter,  der  daglig  ser  Døden  i  Møde  uden  Haab  om 
Redning.  Thi  de  færreste  har  vist  nogen  Anelse  om,  at  der  her  i 
København  dør  omtrent  lige  saa  mange  Mennesker  af  Kræft  som 
af  Lungetuberkulose.  I  Følge  Stadslægens  og  Politidirektørens  Aars- 
beretning  kræver  nemlig  disse  to  Sygdomme  hver  for  sig  aarlig  om¬ 
kring  600  Ofre. 

Dette  er  saa  meget  mere  allarmerende  som  flere  statistiske  Op¬ 
gørelser  peger  i  Retning  af,  at  Kræftdødeligheden  er  i  jævn  og  sta¬ 
dig  Stigning.  Selv  om  nu  Stigningen  for  en  stor  Del  hidrører  fra, 
at  Lægernes  Opmærksomhed  mere  end  tidligere  er  henvendt  paa 
denne  Sygdom,  og  det  derfor  langt  oftere  lykkes  at  erkende  den 
selv  paa  vanskeligt  tilgængelige  Steder,  saa  er  Tilvæksten  rimeligvis 
ikke  helt  tilsyneladende,  og  den  viser  under  alle  Omstændigheder, 
at  Kræft  er  meget  almindeligere,  end  man  tidligere  har  været  tilbøje¬ 
lig  til  at  antage. 

Det  er  da  intet  Under,  at  der  de  senere  Aar  er  sat  et  overor¬ 
denlig  stort  Arbejde  ind  paa  at  naa  til  den  videst  mulige  Forstaa- 
else  af  Kræftens  hele  Natur  for  der  igennem  at  finde  virksomme 
Vaaben  til  at  bekæmpe  denne  uhyggelige  Sygdom  med.  At  modar¬ 
bejde  den  i  selve  Udviklingen  tør  vi  derimod  først  gøre  os  Haab  om, 

naar  det  er  lykkedes  os  at  sprede  det  tætte  Mørke,  som  endnu  dæk¬ 
ker  over  Kræftens  Oprindelse  og  Aarsag. 

Mange  Videnskabsmænd  er  gaaet  deres  egne,  ofte  meget  vild¬ 
somme  Veje  for  at  løse  denne  vanskelige  Opgave  og  finde  Kræftens 
skjulte  Spor,  tildels  vel  lokkede  af  den  Verdensberømmelse,  som  vil 
blive  den  lykkelige  Opdagers  sikre  Løn.  Og  de  har  mangen  Gang 
intet  nægtet  sig  i  Retning  af  dristige  Paastande  og  ufærdige  Bevis¬ 
førelser.  Udlandet  har  derfor  i  de  senere  Aar  søgt  at  regulere  alt  dette 
videnskabelige  Løsgængeri  ved  at  sætte  Kræftforskningen  i  System. 
Der  er  stiftet  Komitéer,  som  leder  og  støtter  Arbejdet  med  Penge¬ 
bidrag,  der  er  oprettet  Kræftlaboratorier  i  flere  store  Byer  som  Lon¬ 
don,  Berlin  og  Frankfurt,  og  der  udgives  Tidsskrifter  og  aarlige  Be¬ 
retninger,  som  alene  har  til  Formaal  at  vejlede  og  oplyse  om  den 
alsidige  Forsknings  Resultater. 

Men  denne  store  Bevægelse,  der  nu  breder  sig  over  alle  Lande, 
og  i  hvilken  vi  her  hjemme  ogsaa  forbereder  os  paa  at  tage  virksom 
Del,  er  af  dobbelt  Art.  Side  om  Side  med  de  strængt  videnskabelige 
Undersøgelser  udføres  der  nemlig  et  praktisk  Arbejde  af  overorden¬ 
lig  Betydning.  Et  Arbejde,  som  Professor  Winter  i  Kønigsberg  op¬ 
rindelig  har  organiseret  med  Livmoderkræften  for  Øje,  og  som  nu 
vinder  levende  Tilslutning  overalt.  Dette  gaar  ud  paa  at  bekæmpe 
Kræften  med  alle  de  Midler,  som  staar  til  vor  Raadighed,  i  første 
Række  ved  at  udbrede  almindelig  Forstaaelse  og  Kendskab  til  denne 
Sygdoms  Natur  og  ved  at  modarbejde  den  gamle,  nedarvede  Fore¬ 
stilling  om  Kræftens  Uhelbredelighed. 

Vi  ved  nemlig  nu  med  Sikkerhed,  at  den  kræftag tig'e  Svulst  al¬ 
drig  fremkommer  som  Følge  af  en  almindelig  Liden  af  hele  Orga¬ 
nismen,  en  Forgiftning,  en  slet  Blodblanding,  eller  hvad  man  nu 
ellers  tidligere  kaldte  det  for,  men  at  den  tvært  imod  altid  begynder 
paa  et  enkelt  Sted  i  Legemet  øg  holder  sig  begrænset  hertil  i  nogen 
Tid  som  en  lille  ormstukken  Plet.  I  alle  de  Tilfælde,  hvor  Syg¬ 
dommen  erkendes  paa  dette  Tidspunkt,  og  hvor  den  ellers 
er  tilgængelig  for  operativ  Behandling,  er  det  derfor  mu¬ 
ligt  at  fjærne  den  fuldstændig  og  derigennem  sikkert  hel¬ 
brede  Patienten. 

Denne  simple  Sandhed  kan  ikke  forkyndes  tit  nok  og  højt  nok 
ior  alle  dem,  der  af  Frygt  og  Undseelse  skjuler  deres  Sygdom  og 
idelig  opsætter  at  faa  Klarhed  over  deres  Tilstand.  Sandheden  er 
den,  at  henvender  de  sig  straks  til  Lægen  ved  det  første  mistænke- 
lige  Symptom  og  erkender  han,  at  Lidelsen  har  taget  sin  Begyndelse 

i  et  Organ,  som  overhovedet  kan  gøres  tilgængelig  for  operativ  Be¬ 
handling,  har  de  sikre  Udsigter  til  at  genvinde  Helbredet,  medens 
en  Opsættelse  blot  paa  nogle  Uger  kan  blive  farlig  for  deres  Liv. 

Da  nu  Kræften  med  Forkærlighed  udgaar  fra  de  specielt  kvinde¬ 
lige  Organer,  som  Livmoderen  og  Brystkirtlen,  er  det  særlig  blandt 
Kvinderne  Sygdommen  vælger  sine  Ofre.  Og  navnlig  er  Livmode¬ 
ren  et  hyppigt  Angrebspunkt,  idet  Nydannelsen,  ifølge  flere  samstem¬ 
mende  Beregninger,  i  en  Fjerdedel  af  alle  Tilfælde  og  i  en  Tredje¬ 
del  af  Tilfældene  hos  Kvinderne  fra  første  Færd  af  udvikler  sig  her. 
Men  det  vil  med  andre  Ord  sige,  at  henved  150  Kvinder  i  Køben¬ 
havn  hvert  Aar  dør  af  Livmoderkræft,  medens  Dødeligheden  hele 
Landet  over  rimeligvis  vil  vise  sig  at  være  3 — 4  Gange  saa  stor. 

Men  naar  saa  mange  Kvinder  aarlig  bukker  under  for  denne  Li¬ 
delse,  ligger  det  nær  at  spørge,  hvor  stort  et  Antal  det  da  lykkes 
at  helbrede,  saa  meget  mere,  som  Livmoderkræften  frembyder  særlig 
gode  Betingelser  for  en  følgerig  Behandling.  Livmoderen  er  nemlig 
et  Organ,  hvis  Tilstedeværelse  ikke  er  nogen  absolut  Betingelse  for 
Livets  fortsatte  Bestaaen.  Den  kan  opædes  af  Sygdommen  eller  i  sin 
Helhed  fjærnes  af  Kirurgen  uden  mindste  Skade  for  Individet.  Den 
er  desuden  let  tilgængelig  for  en  nøjagtig  Undersøgelse,  hvorved  man 
er  i  Stand  til  at  erkende  Nydannelsen  paa  et  meget  tidligt  Udvik¬ 
lingstrin.  Og  endelig  er  vore  Operationsmetoder  her  naaet  til  en 
saadan  Fuldkommenhed,  at  det  næppe  bliver  muligt  at  komme  videre 
paa  dette  Punkt.  Alle  Forudsætninger  synes  da  at  være  tilstede  for 
et  tilfredsstillende  Resultat,  og  alligevel  viser  det  sig  ved  nærmere 
Eftersyn,  at  de  helbredtes  Antal  er  forsvindende  ringe. 

Der  er  saaledes  i  omtrent  15  Aar  indlagt  633  Kvinder  med  Liv¬ 
moderkræft  paa  Kommunehospitalets  og  det  kgl.  Frederiks  Hospitals 
kirurgiske  Afdelinger.  Kun  hos  10  pCt.  af  disse  (10  af  100)  var 
Sygdommen,  om  end  tit  ret  fremskreden,  alligevel  saa  begrænset, 
at  man  ansaa  det  for  berettiget  at  forsøge,  om  en  Fjærnelse  af  hele 
Livmoderen  skulde  kunne  medføre  Helbredelse.  Men  alligevel  lykke¬ 
des  dette  blot  i  højt  regnet  en  Fjerdedel  af  de  opererede  I  ilfælde. 
Det  vil  da  sige  det  samme  som,  at  af  100  Kvinder  med  Kræft 
i  Livmoderen  har  knapt  nok  de  3  haft  Udsigt  til  Helbre¬ 
delse,  fordi  deres  Sygdom  allerede  var  for  vidt  fremskreden.  Dette 
Tal  bliver  endnu  mere  forfærdende,  naar  man  tænker  paa,  hvor 
mange  af  dem,  der  kunde  have  været  helbredede,  hvis  de  blot  var 
kommen  tidlig  nok  til  operativ  Behandling. 

Da  Sygdommen,  naar  den  ikke  behandles,  som  Regel  fører  til  Døden 

i  Løbet  af  et  godt  Aarstid,  vil  de  endnu  levende,  kræftsyge  Patien¬ 
ters  Antal  omtrent  svare  til  deres,  der  hvert  Aar  dør.  .Dette,  bliver 
altsaa  for  Københavns  Vedkommende  ialt  150,  af  hvilke  vi,  som 
Forholdene  nu  er,  kun  har  Haab  om  at  kunne  helbrede  4* 

For  nylig  har  Prof.  Winter  gjort  en  lignende  Beregning  med  det 
Resultat,  at  i  Østpreussen  helbredes  hver  10.  Kvinde;  men  han  er 
ogsaa  efter  ihærdige  Anstrængelser  naaet  til  at  kunne  operere  de 
72  pCt.  af  dem,  der  indlægges  paa  hans  Klinik.  Mange  andre  Steder 
er  man  godt  paa  Veje  til  at  komme  op  paa  Siden  af  ham;  alene  i 
Rusland,  Ungarn  og  Danmark  staar  det  endnu  saa  sørgeligt  til  at 
kun  hver  10.  Patient  nogenlunde  egner  sig  til  Operation. 

Naar  nu  Forholdene  her  hjemme  er  saa  fortvivlede,  er  det  intet 
Under,  at  Kvinderne  opgiver  alt  Haab  og  modløst  lægger  Hænderne 
i  Skødet,  saa  snart  Kræftens  Skræmmebillede  viser  sig  for  dem. 
Men  værre  er  det,  at  adskillige  Læger  ogsaa  efterhaanden  fristes  til 
at  tvivle  paa  Muligheden  af  en  virkelig  Helbredelse,  fordi  de  idelig 
ser  deres  Patienter  efter  Udskrivningen  fra  Hospitalet  inden  kort 
Tid  bukke  under  for  det  næsten  uundgaaelige  Tilbagefald  af  Syg¬ 
dommen.  Dette  er  naturligvis  til  ubodelig  Skade  for  den  store  Sag, 
som  der  skal  kæmpes  for  —  det  fjærne  Maal,  at  helbrede  saa  godt 
som  alle,  der  lider  af  Livmoderkræft.  Thi  dette  kan  naaes  og  vil 
være  naaet,  naar  enhver  Kvinde  forstaar,  at  Kræften  er  en  helbrede¬ 
lig  Sygdom,  saafremt  den  kommer  til  operativ  Behandling  umiddel¬ 
bart  efter  de  første  Symptomer.  Alle  Kvinder  maa  derfor  ikke  blot 
kende  disse  første  Symptomer,  men  de  maa  lære  at  vise  den  største 
Paapasselighed  overfor  de  mindste  Uregelmæssigheder  fra  Kønsor¬ 
ganernes  Side  og  uden  Opsættelse  lade  sig  nøje  undersøge  af  en 
Læge,  saafremt  deres  Mistanke  i  fjærneste  Grad  bliver  vakt. 

Paa  Grund  af  mange  forskellige  Forhold  er  der  nemlig  faa  Syg¬ 
domme,  der  som  denne  overses,  miskendes  og  misforstaaes,  skønt 
netop  her  en  Operation  i  rette  Tid  er  saa  godt  som  ensbetydende 
med  fuldstændig  Helbredelse. 

En  stor  og  afgørende  Del  af  vor  Kamp  mod  Kræften  i  Alminde¬ 
lighed  bliver  derfor  at  oplyse  og  bekæmpe  alle  de  Omstændigheder, 
der  træder  hindrende  1  Vejen  for  Livmoderkræftens  rettidige  Be¬ 
handling.  Som  et  Led  i  disse  Bestræbelser  fremkommer  dette  lille 
Arbejde.  Dets  Opgave  skal  være  at  give  en  almen  gyldig  og  for- 
staaelig  Fremstilling  af  disse  Forhold  og  ikke  mindst,  at  belære  Kvin¬ 
derne  om  denne  deres  Arvefjende,  saa  de  i  Tide  kan  værge  sig 
imod  ham. 

Alle  de  Vanskeligheder,  som  et  saadant  Oplysningsarbejde  rum¬ 
mer,  gælder  det  om  snarest  muligt  at  overvinde;  thi  saa  længe  dette 
ikke  fuldt  ud  er  lykkedes,  vil  Kvinderne  stadig  komme  for  sent  til 
Behandling.  Denne  idelige  Forsinkelse  —  det  er  Livmoderkræftens 
Achilleshæl ! 

For  nu  ret  at  forstaa  Betydningen  af  alle  disse  Forhold  og  for 
at  faa  lidt  Klarhed  over,  hvorledes  det  kan  være  muligt  ikke  blot  at 
behandle,  men  ogsaa  at  helbrede  en  Sygdom,  der  tidligere  galdt  for 
absolut  uhelbredelig,  vil  vi  først  beskæftige  os  lidt  med  Kræftens 
Natur  og  prøve  paa  at  danne  os  en  Forestilling  om,  hvad  Kræft 
ægenlig  er. 

:}:  * 

* 

Lige  fra  Oldtiden  og  til  hen  imod  vore  Dage  har  dette  Navn 
været  Fællesbetegnelsen  for  ethvert  ædende  Saar,  der  bredte  sig 
langsomt  og  var  vanskeligt  at  helbrede.  Man  tænkte  sig  oprindelig 
Sygdommen  som  et  krebslignende  Dyr  —  heraf  det  latinske  Navn 
Cancer  — ,  der  havde  slaaet  sin  Klo  et  Sted  i  Legemet  og  nu 
nødig  vilde  slippe  sit  Tag,  men  stadig  aad  sig  dybere  ind.  Dette 
var  jo  en  meget  malende,  men  overmaade  udflydende  Afgrænsning 
af  et  Sygdomsbegreb.  Indenfor  denne  brede  Ramme  var  der  rigelig 
Plads  til  næsten  alle  vædskende  Saar,  ogsaa  til  dem,  der  forholds¬ 
vis  let  lod  sig  helbrede,  men  hvor  den  paahæftede  Kræftetikette  gav 
Lægens  Kunst  forøget  Glans. 

Det  var  naturligvis  ikke  med  Vilje,  at  man  gav  en  godartet  Li¬ 
delse  ud  for  Kræft,  men  man  manglede  Forudsætningen  og  Mid¬ 
lerne  til  en  nøjagtig  Bestemmelse  af  Lidelsens  Art  og  kom  derved 
til  at  staa  over  for  helbredelige  og  uhelbredelige  Kræftformer. 
Først  ved  Mikroskopets  Hjælp  lykkedes  det  nøjagtig  at  afgrænse 
Sygdommen,  og  nu  ved  vi  da,  at  Kræften  kun  undtagelsesvis  op¬ 
træder  som  et  Saar  alene,  men  at  dens  væsenligste  Karaktermærke 
er  en  Ophobning  af  Celler,  en  Svulstdannelse. 

Som  bekendt  er  hele  vort  Legeme  bygget  op  af  Celler  ligesom 
alt  andet  levende  Væv  i  Naturen,  baade  hos  Planter  og  Dyr.  Jo 
mere  sammensat  og  fuldkommen  en  Organisme  er,  desto  mangfol¬ 
digere  er  ogsaa  det  Celle-Materiale,  der  anvendes  til  Opbygningen. 
I  vort  eget  Legeme  findes  derfor  en  Mængde  forskellige  Former  som 
Ben-,  Brusk-,  Muskel-,  Fedt-,  Nerve-,  Hjærne-  og  Kirtelceller.  Alle 
♦disse  forenes  til  et  organisk  Hele  ved  en  Art  Bindesubstans,  et  Væv, 

der  ligeledes  bestaar  af  Celler,  ejendommelig  langstrakte  med  traad- 
formede  Udløbere,  det  saakaldte  Bindevæv.  Dette  Væv  findes  des¬ 
uden  som  et  sammenhængende  Lag  paa  hele  Legemets  Overflade, 
baade  indvendig  og  udvendig,  et  Støttelag  for  Legemets  Overtræk 
af  de  beskyttende  Celler,  der  udvendig  danner  den  tykke,  læderag- 
tige  Hud  og  indvendig  den  tynde,  bløde,  fugtige  Slimhinde. 

De  aller  laveste  Organismer  derimod  —  som  f.  Eks.  Bakterierne 
_  bestaar  kun  af  en  eneste  Celle.  Denne  er  altsaa  her  et  selvstæn¬ 
digt  levende  Væsen,  der  ikke  blot  evner  at  formere  sig,  men  i  hvis 
Indre  der  foregaar  det  hemmelighedsfulde  Stofskifte,  som  er  nød¬ 
vendigt  for  at  opretholde  Livet.  Men  det  er  ikke  andet  end  denne 
lille  Celle,  ændret  og  afpasset  efter  Forholdene,  som  atter  danner 
Opbygnings-Materialet  til  Menneskets  store  Legeme.  Her  har  den 
for  saa  vidt  mistet  noget  af  sin  Selvstændighed,  som  den  nu  udgør 
en  Del  af  et  stort,  sammensat  Hele  og  er  blevet  en  flittig  Arbejder, 
der  har  faaet  et  bestemt  Embede  at  varetage  enten  som  Nerve-, 
Kirtel-,  Blod-,  Muskelcelle  e.  1.;  men  i  dens  Indre  rører  sig  det 
samme  Liv  som  hos  dens  Broder,  den  encellede  Organisme,  det 
samme  Stofskifte,  den  samme  Udskilning  af  Stofskifteprodukter,  og 
den  formerer  sig  ligesom  denne,  naar  Tid  og  Lejlighed  gives.  Men 
det  er  Summen  af  disse  Millioner  smaa  Celleliv,  der  bidrager  til  at 
danne  det  levende,  tænkende  og  handlende  Menneske. 

Nu  hænder  det  af  og  til,  at  nogle  Celler  eller  maaske  kun  en 
enkelt  —  uvist  af  hvilken  Grund  —  pludselig  kommer  i  Besiddelse 
af  en  særlig  stærk  Formeringsevne,  hvorved  der  snart  danner  sig  en 
begrænset  Ophobning  af  Celler  paa  et  enkelt  Sted  —  en  lille  Svulst. 
Cellerne  i  denne  Svulst  er  altsaa  ganske  af  samme  Art  og  har  ofte 
samme  Anordning  som  det  Væv,  de  stammer  fra.  De  synes  blot 
alle  at  have  arvet  denne  stærke  Forplantningstrang,  og  Følgen  heraf 
bliver  da,  at  Svulsten  tiltager  i  Størrelse.  Men  Væksten  foregaar 
kun  langsomt,  Nydannelsen  vedbliver  at  være  vel  afgrænset  fra  det 
omgivende  Væv,  og  i  det  hele  laar  man  Indtrykket  af,  at  dens 
Celler  samtidig  forretter  den  dem  paahvilende  Funktion  i  Legemets 
stoie  Husholdning.  Det  hænder  heller  ikke  saa  sjældent,  at  de  atter 
nnstLu  Evnen  til  at  formere  sig  saa  stærkt,  og  Svulsten  holder  da 
op  med  at  vokse. 

Den  Slags  godartede  hormerings-Tilbøjeligheder  opstaar  ejen¬ 
dommelig  nok  hyppigst  hos  de  Væv,  som  Organismen  ikke  har 
tildelt  nogen  alvorligere  og  mere  ansvarsfuld  Opgave,  nemlig  Fedt- 
\æ\u  og  det  fibrøse  Bindevæv.  Nydannelserne  er  ganske  godartede, 

de  skæres  let  bort  og  kommer  ikke  igen,  og  de  er  ikke  til  nogen 
Skade  for  Legemet  uden  af  og  til  paa  Grund  af  deres  generende 
Størrelse. 

Der  er  derimod  andre  Celleformer,  hvis  stærkt  forøgede  Forme¬ 
ringsevne  rummer  den  aller  alvorligste  Fare  for  Organismen.  Dette 
gælder  i  første  Række  Slimhindernes  Celler  og  ganske  særlig  Kirtel¬ 
cellerne,  fra  hvilke  en  Del  af  de  ondartede  Nydannelser,  de  egen¬ 
lige  Kræftsvulster,  har  deres  Oprindelse. 

Dybt  i  Slimhindens  Folder  sidder  Kirtlerne  gemte  som  rørfor¬ 
mede  Fordybninger,  der  fra  Slimhindens  Overflade  forgrener  sig  ned 
i  det  underliggende  Bindevæv.  Disse  Kirtelrør  bestaar  ikke  af  stort 
andet  end  et  enkelt  Lag  høje,  tæt  sammenstillede  Celler,  der  for¬ 
uden  at  besørge  det  Stofskifte,  som  er  nødvendigt  til  Livets  Ophold, 
afsondrer  en  eller  anden  nyttig  Vædske  —  Mavesaft,  Tarmsaft  eller 
blot  Slim,  saaledes  som  det  f.  Eks.  udelukkende  er  Tilfældet  i  Liv¬ 
moderen.  Bliver  nu  en  saadan  Kirtelcelle  pludselig  Sædet  for  en 
uforklarlig  stærk  Formerings-Energi,  hører  det  til  Undtagelserne,  at 
de  nydannede  Celler  slutter  sig  sammen  til  Kirtelrør,  der  pligtop¬ 
fyldende  varetager  samme  Funktion  som  de  andre  Kirtler  i  Slim¬ 
hinden.  Reglen  er  tværtimod,  at  de  aldeles  ingen  Tilbøjelighed  viser 
til  et  ordnet  Levesæt.  De  bevarer  ganske  vist  Modercellens  Form, 
men  arver  ingen  Evne  til  at  fungere,  som  denne  oprindelig  gjorde, 
kun  er  de  i  Besiddelse  af  en  ganske  overordentlig  Eorpiantnings- 
dygtighed.  De  formerer  sig  med  rivende  Hast,  fylder  Kirtelrørets 
Hulhed,  gennembryder  dets  Vægge,  dynger  sig  op  i  uordnede  Hobe, 
og  begynder  snart  at  bane  sig  Vej  i  lange  Rækker  gennem  det  om¬ 
givende  Væv,  der  ganske  ødelægges  af  dennei  voldsomme  Indvan¬ 
dring.  Naturligvis  breder  de  sig  stærkest  ad  de  Veje,  hvor  Modstanden 
er  mindst,  og  derfor  bliver  Vævenes  fine,  vædskefyldte  Spalter  hur¬ 
tig  opfyldte  af  Kræftceller  —  thi  saaledes  kalder  vi  nu  disse  Kir¬ 
telceller,  efter  at  de  saa  fuldstændig  har  skiftet  Karakter.  Vædske- 
strømmen  fører  dem  derefter  over  i  Lymfekarrene  og  videre  til  de 
nærmest  liggende  Lymfekirtler.  Her  har  de  som  Regel  vanskelig 
ved  straks  at  komme  igennem.  De  bliver  foreløbig  hængende  fast, 
og  formerer  sig  imedens  energisk  paa  det  nye  Sted,  saaledes  at 
Lymfekirtlerne  snart  omdannes  til  en  haard  Kræftknude.  Lidt  efter 
lidt  lykkes  det  dog  atter  Cellerne  at  bryde  ind  i  nye  Lymfebaner. 
Med  Strømmen  føres  de  da  til  andre  Kirtler  og  fra  disse  videre 
over  i  Blodet  til  Lungerne.  Gennem  dem  gaar  Vejen  ud  i  det  store 
Kredsløb,  og  fra  det  Øjeblik  er  Passagen  aaben  til  alle  Legemets 

Organer.  Overalt,  hvor  Cellerne  sætter  sig  fast,  har  de  Mulighed 
for  at  formere  sig  og  danne  nye  Ivnuder,  saaledes  at  man  i  en¬ 
kelte  Tilfælde  efter  Døden  knapt  kan  paavise  et  eneste  Organ,  hvor 
Kræften  ikke  har  sat  sit  Spor. 

Ejendommeligt  er  det  nu,  at  Cellerne  i  disse  mange,  nye  Kræft¬ 
knuder  alle  bevarer  den  oprindelige  Kirtelcelles  Form.  Det  er  derfor 
umuligt  under  Mikroskopet  at  kunne  stemple  en  enkelt  Celle  som 
Kræftcelle.  Dens  Energi  og  Anlæg  kan  vi  ikke  mikroskopere,  den 
kan  vi  kun  erfare,  og  det  er  derfor  alene  Cellernes  ejendomme¬ 
lige  Vækstmaade  og  Vækstenergi,  der  røber  deres  ondartede  Tilbøje¬ 
lighed. 

Efter  denne  Udvikling  vil  vi  let  kunne  forstaa  paa  hvilket  Punkt 
Kræftforskningen  i  Øjeblikket  er  kørt  fast.  Det  er  ved  Mikroskopets 
Hjælp  lykkedes  at  afgrænse  Sygdommen  fra  en  Mængde  andre  ret 
uskadelige  Lidelser,  man  i  tidligere  Tid  blandede  den  sammen  med, 
og  til  ret  godt  at  begrænse  den  til  ganske  bestemte  Svulstformer, 
som  vi  endog,  hvad  der  har  sin  store  Betydning,  er  i  Stand  til  at 
erkende  paa  et  meget  tidligt  Stadium  af  deres  Udvikling.  Man  har 
kunnet  opnaa  at  føre  den  almindelige  Svulst  og  alle  dens  mange 
Aflæggere  i  Legemets  forskellige  Organer  tilbage  til  deres  Udgangs¬ 
punkt  —  en  enkelt  lille  Celle.  Og  denne  er  da  som  Regel  en  Kir¬ 
telcelle,  men  ofte  blot  en  Overfladecelle  enten  i  Slimhinden  eller  i 
Huden.  Men  her  begynder  Gaaderne  at  taarne  sig  op.  Hvad  er  det 
nemlig  for  en  usynlig  Kraft,  der  evner  at  omskabe  saadan  en  Celle, 
der  i  mange  Aar  stilfærdig  har  røgtet  sin  Dont  i  Organismens  Hus¬ 
holdning,  omskabe  den  saaledes,  at  den  pludselig  skifter  Karakter, 
bryder  ud  og  avler  et  Afkom,  som  gennem  Millioner  af  Led  be¬ 
varer  Stamfaderens  kolossale  Formeringsevne?  Herpaa  kan  Viden¬ 
skaben  endnu  ikke  give  noget  tilfredsstillende  Svar! 

Det  laa  jo  overmaade  nær  i  vor  Tid,  hvor  der  daglig  arbejdes 
hen  mod  nye  Opdagelser  i  Bakteriernes  uhyre,  for  det  blotte  Øje 
usynlige  Verden,  at  formode,  at  det  ogsaa  her  drejede  sig  om  en 
Smitte,  en  Infektion,  der  var  i  Stand  til  saa  totalt  at  omkalfatre 
Kirtel  cellens  oprindelige  Egenskaber.  Men  i  saa  Fald  skulde  Infek¬ 
tionen  foregaa  paa  en  meget  ejendommelig  og  hidtil  ganske  ukendt 
Maade,  som  det  vilde  føre  for  vidt  at  komme  ind  paa  her.  Smitstoflet 
maatte  under  alle  Omstændigheder  være  saa  inderlig  forbundet  med 
Kirtelcellen,  at  det  synes  uadskilleligt  fra  denne  og  kun  røber  sin 
Nærværelse  gennem  Cellens  ejendommelige  Formeringsevne  og 
Vækstmaade. 

Man  har  da  ogsaa  med  en  ene'staaende  Udholdenhed  gennem- 
studeret  denne  Kirtelcelles  eller  Kræftcelles  Indre,  og  har  naturligvis 
ment  at  finde  de  mærkeligste  Dannelser  derinde.  Snart  var  det  Bak¬ 
terier,  snart  Gærsvampe  og  snart  andre  meget  lavt  staaende  Orga¬ 
nismer,  der  ellers  lever  som  Snyltere  i  Vævene  hos  enkelte  kold¬ 
blodede  Dyr.  Men  meget  sjældent  har  to  Undersøgere  gjort  de 
samme  Iagttagelser,  og  som  Regel  er  Uoverensstemmelserne  meget 
betydelige.  Dette  hidrører  rimeligvis  fra,  at  det  kun  er  Kunstpro¬ 
dukter,  man  med  saa  stor  Begejstring  har  tydet  som  Snyltere.  Om¬ 
formninger  og  Skrumpninger  i  Cellens  Indre,  der  simpelt  hen  skyldes 
den  kemiske  Proces,  som  alt  Væv  maa  gennemgaa,  inden  det  kan 
undersøges  under  Mikroskopet.  Flere  Forskere  er  da  gaaet  den  mod¬ 
satte  Vej,  idet  de  har  podet  disse  lave  Snyltere  eller  Gærsvampe 
paa  Dyr,  men  Resultatet  er  altid  blevet  overmaade  tvivlsomt.  I  hvert 
Fald  er  det  paa  den  Maade  aldrig  lykkedes  at  fremkalde  en  virkelig 
Kræftsvulst. 

Infektionstanken  har  yderligere  søgt  sin  Støtte  i  statistiske  Op¬ 
gørelser  af  Kræftens  Forekomst  og  Hyppighed,  og  særlig  har  man 
lagt  Vægt  paa  at  finde  en  mulig  Sammenhæng  mellem  enkelte  Til¬ 
fælde,  der  enten  kunde  have  samme  Smittekilde  til  Udgangspunkt, 
eller,  hvor  Kræften  maatte  antages  gennem  Smitte  at  være  overført 
fra  den  ene  til  den  anden.  Man  har  saaledes  ment  at  kunne  paavise 
enkelte  Bygninger,  hvis  Beboere  paafaldende  hyppig  var  døde  af 
Kræft,  og  man  har  døbt  dem  med  det  uhyggelige  Navn  Cancer¬ 
huse.  Det  samme  gælder  om  enkelte  Landsbyer  og  Egne.  Paa  et 
Sted  spiste  Befolkningen  mange  raa  Grøntsager,  og  man  formodede 
da,  at  Kræften  her  skyldtes  en  Snylter  i  Kaalen,  der  fremkaldte 
Svulster  paa  denne. 

Men  alt  dette  er  kun  løse  Gisninger  og  Formodninger  uden 
mindste  Grund  under  Fødderne.  Det  er  nemlig  klart,  at  der  ved  en 
Opstilling  af  mange  tusinde  Kræfttilfælde  undtagelsesvis  kan  frem¬ 
komme  enkelte  besynderlige  Sammentræf,  som  straks  synes  at  be¬ 
tyde  noget,  men  som  i  Virkeligheden  er  rene  Tilfældigheder  uden 
mindste  indre  Sammenhæng.  Det  samme  gælder  om  Smitte  fra  In¬ 
divid  til  Individ.  Saaledes  anføres  et  Tilfælde,  hvor  en  Kvinde  fik 
Kræft  i  Brystet,  efter  at  hun  i  to  Aar  havde  baaret  et  Korset,  der 
tidligere  var  benyttet  af  en  Patient,  som  døde  af  samme  Sygdom. 
Saadanne  enkelte  Iagttagelser  siger  naturligvis  aldeles  intet,  saa  meget 
mindre,  som  den  direkte  Smitteoverførelse  endnu  aldrig 

med  Sikkerhed  er  bleven  paavist  —  og  derfor  heller  ikke  bør  , 
give  Anledning  til  Frygt. 

Noget  helt  andet  er  det  derimod,  at  det  gentagne  Gange  er  lyk¬ 
kedes  at  indpode  Kræft  fra  et  Individ  til  et  andet  af  samme  Art, 
men  kun  meget  sjældent  til  et  Individ  af  en  anden  Art.  Disse  For¬ 
søg  er  naturligvis  alle  udførte  paa  Dyr.  Særlig  er  det  Kaniner,  Rotter 
og  Mus,  der  har  maattet  holde  for.  Vi  ser  dog  ogsaa  ret  almindelig 
hos  Mennesker  Indpodninger  fra  et  Sted  af  Legemet  til  et  andet 
Sted,  som  har  været  i  intim  Berøring  med  Kræften.  Det  er  til  Eks. 
ikke  sjældent,  at  Underlæbens  Kræft  podes  ind  paa  det  ovenfor  lig¬ 
gende  Parti  af  Overlæben.  Men  saadanne  Indpodninger  har  aldeles 
intet  med  Infektion  eller  Smitte  at  bestille.  Det  er  blot  en  Over¬ 
førelse  af  levende  Celler,  der  plantes  ind  i  andet  levende  Væv  og 
vokser  videre  der  —  et  Forhold  Gartneren  kender  saa  godt,  naar 
han  gennem  Podninger  søger  at  variere  de  forskellige  Plantearter. 

I  Kirurgien  gør  vi  ogsaa  udstrakt  Anvendelse  af  den  Slags  Om¬ 
plantninger  af  levende  Væv,  i  Særdeleshed  naar  det  gælder  at  dække 
store,  rene  Saarflader  med  Hud,  for  derigennem  at  opnaa  en  hur¬ 
tigere  og  mere  fuldkommen  Heling.  Det  er  da  intet  Under,  at  Kræft¬ 
cellerne,  der  i  saa  høj  Grad  besidder  Evnen  til  Mangfoldiggørelse, 
ret  let  lader  sig  omplante  i  det  Væv,  der  f rembyder  nogenlunde 
samme  Betingelser  som  Modervævet  for  Cellernes  fortsatte  Vækst. 

Alle  Veje  synes  saaledes  foreløbig  lukkede,  som  kan  føre  til  den 
inderste  Forstaaelse  af,  hvad  Kræften  egenlig  er.  Ved  Cellen  stanser 
vor  Viden;  hvad  der  virker  i  dennes  Indre,  Kræftens  egenlige  Syg¬ 
domsvækker  staar  stadig  for  os  som  det  samme  gaadefulde  X. 

Erfaringen  har  blot  lært  os  saa  meget,  at  Kræften  har  Tilbøje¬ 
lighed  til  at  udvikle  sig  paa, de  Steder  af  Legemet,  som  ofte  udsættes 
for  Irritamenter  af  forskellig  Art,  for  Tryk  eller  Slag;  i  Særdeleshed 
i  Brystet,  Ansigtet,  Læberne,  Spiserøret,  Mavesækken,  Endetarmen 
og  Livmoderen.  Men  man  maa  vel  vogte  sig  for  af  den  Grund  at 
opfatte  Irritamentet  som  den  egenlige  Aarsag;  var  dette  Tilfældet, 
vilde  vi  sikkert  alle  før  eller  senere  dø  af  Kræft. 

De  sociale  Forhold  spiller  sandsynligvis  ogsaa  en  Rolle  for  Syg¬ 
dommens  Udvikling,  idet  denne  synes  at  forekomme  en  Del  hyp¬ 
pigere  i  Arbejdsklassen  end  blandt  de  højere  Samfundslag. 

Derimod  foreligger  intet  som  helst  Bevis  for  Kræftens  Arvelighed, 
selv  om  enkelte  Familjer  tilsyneladende  er  mere  hjemsøgte  end 
andre.  Det  er  derfor  rigtigst,  at  Kvinderne  i  saadanne  Familjer  viser 

dobbelt  Agtpaagivenhed  overfor  Symptomer,  der  kunde  vække  Mis¬ 
tanke  om  en  begyndende  Kræft. 

* 

Der  er  Sygdomme,  som  kan  bestaa  i  længere  Tid  uden  at 
røbe  deres  Nærværelse,  men  Livmoderkræften  hører  heldigvis  ikke 
til  dem.  Den  giver  som  Regel  Tegn  eller  Symptomer  paa  et  meget 
tidligt  Udviklingstrin  og  muliggør  derved  ogsaa  en  rettidig  Behand¬ 
ling.  Men  Ulykken  er,  at  Symptomerne  ikke  er  absolut  ejendomme¬ 
lige  for  denne  Lidelse  alene.  Lidt  Udflod  og  Blødning  kan  nemlig 
betyde  saa  meget,  og  Kræften  kendetegner  sig  ikke  ved  andet  end 
ved  Udflod  og  Blødning.  Men  disse  røber  rigtig  nok  ofte  straks  for 
den  kyndige  deres  Oprindelse  ved  den  Maade,  de  optræder  paa. 

Blødningerne  er  Kræftens  vigtigste  og  mest  fremtrædende 
Symptom.  Ved  Betændelsestilstande  og  godartede  Svulster  i  Livmo¬ 
deren  forekommer  ganske  vist  ogsaa  Blødninger,  som  baade  kan 
være  stærke  og  langvarige,  men  de  er  da  som  Regel  knyttede  til 
Menstruationsperioderne,  der  da  gærne  indtræder  med  kortere  og 
noget  uregelmæssige  Mellemrum.  I  den  første  Tid  kan  Kræften  lige¬ 
ledes  give  Anledning  til  Blødninger  af  samme  Art,  som  derfor  meget 
let  miskendes,  naar  Patienten  ikke  bliver  omhyggelig  undersøgt;  men 
dette  hører  til  Undtagelserne.  Reglen  er  derimod,  at  Blødningen  op¬ 
træder  i  Tiden  mellem  og  uafhængig  af  Menstruationen.  I  Begyn¬ 
delsen  er  det  kun  smaa,  kortvarige  Blødninger  eller  blot  blodfarvet 
Udflod,  men  senere  tager  de  til  i  Styrke  og  Varighed  og  kan  endog 
pludselig  en  Dag  sætte  ind  med  stor  Voldsomhed  for  næste  Dag 
igen  maaske  at  være  helt  forbi. 

Særlig  karakteristisk  for  Livmoderkræften  er  desuden  de  Blød¬ 
ninger,  der  indtræder  efter  ganske  ubetydelige  Aarsager  som  f.  Eks. 
lette  Stød  og  Tryk.  Saaledes  er  det  ikke  ualmindeligt,  at  den  første 
Gang  røber  sig  ved  Blødning  umiddelbart  efter  en  besværlig,  haard 
Afføring  eller  i  Tilslutning  til  Samlejet  eller  efter  en  Udskylning,  idet 
Udskylningsapparatets  Spids  er  kommen  i  Berøring  med  Nydannelsen. 
En  almindelig  Spadseretur  kan  ogsaa  ganske  uventet  give  Anledning 
til  en  stærk  Blødning. 

Et  næsten  ubedrageligt  Tegn  paa  Kræft  er  det  endvidere,  naar 
Kvinderne  begynder  at  bløde,  flere  Aar  efter  at  Menstruationen  er 
hørt  op.  Og  ligeledes  bliver  hyppige  og  stærke  Blødninger  i  Over- 
gangsaarene  altid  meget  mistænkelige. 

Blødningen  er  saaledes  det  Symptom,  der  bedst  er  i  Stand  til  at 
lede  os  paa  rette  Spor,  medens  Udfloddet  langt  lettere  giver  An¬ 
ledning  til  Fejltagelse.  I  flere  Tilfælde  kan  dette  dog  ogsaa  være  ret 
vejledende.  Det  er  nemlig  ofte  til  at  begynde  med  ikke  slimet  og 
aulhvidt  som  ved  Betændelser  i  Livmoderen,  men  ganske  tyndt  og 
sparsomt,  nærmest  af  Farve  som  Kødvand.  Patienterne  føler  sig 
vaade,  som  om  der  uden  deres  Vidende  afgik  et  Par  Draaber  Urin. 
Senere  mister  Udfloddet  helt  sit  særlige  Udseende  og  er  da  kun 
mistænkeligt,  naar  det  tager  sin  Begyndelse  i  en  ældie  Alder  eller 
blandes  med  Blod.  Først  naar  Kræften  er  ret  vidt  fremskreden,  bliver 

Udfloddet  stærkt  ildelugtende.  j 

Det  Tidspunkt,  Blødningerne  indtræder  paa,  og  de  ofte  ubetyde¬ 
lige  Foranledninger  kan  saaledes  i  adskillige  Tilfælde,  i  Forbindelse 
med  Udfloddets  Beskaffenhed,  give  Kvinderne  et  Indtryk  af,  at  deres 
Sygdom  kræver  særlig  Agtpaagivenhed.  Derimod  er  Patienternes  Ud¬ 
seende  i  Begyndelsen  ofte  blomstrende,  og  Smerterne  mangler 
helt,  saa  længe  Kræften  er  begrænset  til  selve  Livmoderen. 

I  det  højeste  klages  der  over  en  tyngende  Fornemmelse  i  nederste 
Del  af  Underlivet  eller  et  Hold  over  Lænderne,  men  saadanne  Ube¬ 
hageligheder  kan  ogsaa  findes  ved  mangfoldige  andre  Sygdomme. 

Det  er  nu  nemt  nok  at  fremhæve  Ejendommeligheder  ved  de 
nævnte  Symptomer,  der  særlig  maa  lede  Tanken  hen  paa  Livmoder¬ 
kræft.  Men  det  er  naturligvis  helt  umuligt  for  den  ukyndige  at  vur¬ 
dere  disse  Ejendommeligheder  paa  rette  Maade.  For  Kvinderne  gæl¬ 
der  det  derfor  om  i  første  Række  altid  nøje  at  vogte  paa  sig  selv 
og  ikke  vise  Ligegyldighed  overfor  tilsyneladende  smaa  Uregelmæs¬ 
sigheder  ved  Menstruationen. 

&  .  .  .  .  . 

Dette  er  saa  meget  vigtigere,  som  en  simpel,  kronisk  Betændelse  i 

Livmoderens  Slimhinde  af  og  til  i  Aarenes  Løb  kan  gaa  over  til 
Kræft.  Enhver  Læge,  som  har  med  disse  Lidelser  at  gøre  og  har 
Lejlighed  til  at  studere  dem  nøjere,  kender  saadanne  Tilfælde,  hvor 
Slimhinden  ved  de  første  »Udskrabninger«  viste  sig  under  Mikro¬ 
skopet  kun  at  være  Sædet  for  en  simpel  Betændelse,  men  som  se¬ 
nere  langsomt  skiftede  Karakter  og  blev  mere  og  mere  kræftagtig. 
Dette  hører  ganske  vist  til  Undtagelserne,  men  forekommer  dog  tit 
nok  til,  at  man  altid  maa  være  paa  sin  Post. 

At  den  kroniske  Betændelse  spiller  nogen  Rolle  for  Kræftens 
Udvikling,  herfor  taler  desuden  den  Omstændighed,  at  de  fleste 
Kræftpatienter  har  gennemgaaet  adskillige  Fødsler,  og  disse  giver 
erfaringsmæssig  meget  ofte  Anledning  til  langvarige  Betændelsestil- 

stande  i  Livmoderens  Slimhinde.  Paa  den  anden  Side  er  Kræften  i 
Moderhalsen  ret  sjælden  hos  de  Kvinder,  der  aldrig  har  født.  Der 
lindes  saaledes  kun  8  af  disse  blandt  13 1  i  det  af  mig  undersøgte 
Materiale. 


Kræften  kommer  for  sent  til  Behandling,  saa  snart  den  har  over¬ 
skredet  Livmoderens  Grænser  og  altsaa  ikke  længere  kan  fjærnes 
fuldstændig  sammen  med  denne.  Men  da  vi  paa  Forhaand  intet  sik¬ 
kert  véd  om,  hvor  hurtig  Sygdommen  i  det  enkelte  Tilfælde  vil 
brede  sig  ud  i  det  omgivende  Væv,  bliver  enhver  Opsættelse  over¬ 
ordenlig  farlig.  En  ikke  ringe  Betydning  har  det  dog,  paa  hvilket 
Sted  i  Livmoderen  Kræften  begynder  sin  Udvikling.  Der  er  saaledes 
væsenlig  Forskel  paa  Nydannelsens  Ondartethed,  om  den  udvikler 
sig  oppe  i  Organets  rundagtige  Legeme  eller  nede  i  Livmoderhalsen. 
I  første  'Filfælde  breder  den  sig  meget  langsommere,  og  Patienterne 
kan  godt  gaa  henved  et  Aar  med  deres  Kræft  uden  derfor  at  miste 
Udsigten  til  fuldstændig  Helbredelse.  Denne  Form  forekommer  over¬ 
vejende  hos  Kvinder  mellem  50 — 70  Aar,  men  er  i  det  hele  sjæl¬ 
den.  Forfatteren  af  dette  Arbejde  har  saaledes  i  sin  Tid  samlet  over 
3000  Tilfælde,  og  fandt  blandt  disse  kun  120  Gange  Sygdommen 
begrænset  til  »Legemet«  alene.  Den  æder  sig  her  fra  Slimhinden 
langsomt  i  Dybden,  indtil  der  kun  bliver  en  tynd  Skal  tilbage  af 
Livmoderen,  som  alligevel  udvendig  fra  ofte  føles  og  ses  ganske  na¬ 
turlig.  Ved  Undersøgelsen  er  det  derfor  ingensinde  altid  let  straks 
at  erkende  denne  Form ;  til  Gengæld  er  saa  Symptomerne  særlig 
karakteristiske. 

I  det  store  Antal  Tilfælde  udvikler  Kræften  sig  derimod  i  Liv¬ 
moderens  Hals,  og  er  her  langt  mere  ondartet.  Kommer  den  ikke 
til  Behandling  i  Løbet  af  det  første  Par  Maaneder,  er  Helbredelsen 
overmaade  tvivlsom.  Værst  er  det,  naar  Nydannelsen  udgaar  fra 
Slimhinden  eller  fra  Kirtlerne  i  den  snevre  Kanal,  der  fører  op  gen¬ 
nem  Moderhalsen.  Her  breder  den  sig  hurtig  tværs  gennem  Væg¬ 
gen  ud  i  det  omgivende  Bindevæv,  og  den  kan  lettere  overses  i  sin 
Begyndelse,  fordi  den  sidder  saa  godt  skjult.  Derimod  foregaar  Væks¬ 
ten  noget  langsommere,  naar  Sygdommen  har  sit  Sæde  paa  »Halsen«s 
udvendige  Side,  der  rager  frit  ned  i  Fødselsvejen.  Den  præsenterer 
sig  her  som  en  let  blødende,  blomkaalslignende  Svulst  eller  som  et 
fladt  Substanstab,  et  Saar. 

Men  selv  om  vi  nogenlunde  har  erhvervet  Forstaaelse  af  de  for¬ 
skellige  Kræftformers  Ondartethed,  kan  denne  dog  i  det  enkelte 
Tilfælde  veksle  en  Del.  Det  er  savledes  en  Erfaring,  at  N}  dan¬ 
nelsen  hos  unge  Individer  gennemgaaende  breder  sig  hurtigere  end 
hos  ældre,  og  navnlig  giver  et  tilstødende  Svangerskab  Væksten  ri¬ 
vende  Fart.  Men  desuden  følger  Kræftcellernes  Formeringsevne  og 
Vækstenergi  ofte  Love,  som  vi  foreløbig  intet  Kendskab  ejer  til, 
og  det  er  derfor  aldrig  muligt  med  absolut  Sikkerhed  at  forudsige, 
hvor  langsomt  Sygdommens  Forløb  vil  blive. 

Hvilke  Forhold  der  nu  end  gør  sig  gældende,  bliver  Resultatet 
altid  det  samme.  De  store,  væskende  Saarflader,  som  efterhaanden 
dannes,' giver  Anledning  til  stærke  Blødninger  og  ildelugtende  Ud- 
flod,  som  tærer  svært  paa  Patienternes  Kræfter.  I  Nydannelsen  tri¬ 
ves  Bakterier  fra  Luften  frodig  og  forgifter  derfra  hele  Organismen. 
Rimeligvis  virker  ogsaa  Kræftcellernes  egne  Stofskifteprodukter  som 
en  langsom  Gift.  Og  Følgen  bliver  da,  at  Patienterne  lidt  efter  lidt 
magrer  af  og  ældes.  De  faar  en  gulbleg,  gusten  Hudfarve,  mister 
deres  Appetit,  føler  sig  trætte  og  usle  og  venter  sluttelig  kun  paa 
Døden  som  en  Befrielse  for  en  lang  Række  pinefulde  Dage. 

Alle  vore  Bestræbelser  maa  altsaa  gaa  ud  paa  at  bringe  Kræften 
til  Behandling  umiddelbart  efter  dens  første  Symptomer.  Enhver  Op' 
sættelse,  den  være  nok  saa  ringe,  kan  blive  afgørende  for  Kvin¬ 
dens  Liv.  Men  hvor  lidet  dette  staar  det  store  Flertal  klart  viser 
følgende  Tal.  Forfatteren  fandt  nemlig  i  1899  her  hjemme,  at  del¬ 
af  130  Kvinder  med  Kræft  i  Livmoderhalsen  kun  meldte  sig  10  til 
Operation  den  1.  Maaned  efter  Symptomernes  Begyndelse,  17  den 
anden  Maaned,  36  den  3. — 4.  Maaned,  og  32  ventede  henved  et 
halvt  Aar.  Af  Resten  gik  32  omkring  i  tre  Fjerdingaar  og  saa  Tiden 
an,  og  4  meldte  sig  endog  først  til  Behandling  i  Løbet  af  det  andet 
Aar!  Det  er  da  intet  Under,  at  vi  i  saa  stort  Antal  som  henved  de 
90  af  100  Tilfælde  maatte  opgive  enhver  Tanke  om  Helbredelse. 

Men  Fejlen  er  som  Regel  Patienternes  egen,  og  det  er  derfor 
dem  selv,  der  i  første  Række  bærer  Skylden  for  de  daarlige  Re¬ 
sultater. 

Paa  den  anden  Side  kan  Kvinderne  ikke  helt  uden  Grund  be¬ 
brejde  Lægestanden,  at  den  ikke  af  yderst£  Evne  anstrænger  sig  for 
at  oplyse  dem  om  de  virkelige  Forhold.  Der  er  nu  ikke  gjort  saa 
ganske  faa  Forsøg  i  den  Retning,  men  det  er  ingen  let  Sag  at 
sprede  Kundskab  blandt  de  Stænder,  som  forud  ikke  er  synderlig  til¬ 
gængelige  for  det  skrevne  Ord.  Hertil  kommer  Menneskenes  med- 

fødte  sorgløse  Temperament,  som  hjælper  de  Sunde  og  Stærke  fra 
at  skræmmes  af  deres  mere  uheldige  Medmenneskers  Sygdom,  fordi 
de  vanskelig  selv  kan  tænke  sig  ramte  af  den  samme  Skæbne  og 
derfor  ikke  interesserer  sig  for  dens  Enkeltheder. 

Men  heldigvis  er  der  dog  ogsaa  en  Del,  som  ikke  blot  har  Lyst 
til  at  læse,  men  ogsaa  er  i  Stand  til  at  drage  Nytte  deraf.  Og  dette 
lille  Skrift  er  henvendt  til  disse,  de  intelligente.  De  maa  føle  det 
som  en  Mission  ved  alle  Lejligheder  at  belære  deres  mindre  oplyste 
Medmennesker.  De  skal  ikke  indlade  sig  paa  at  give  Raad,  men  de 
skal  vække  Kvindernes  Mistanke  overfor  Kræftens  første,  svage 
Symptomer  og  tilskynde  dem  til  uden  Tøven  at  søge  Lægen.  De 
maa  forstaa,  at  der  her  ligger  et  Arbejde,  som  kræver  at  blive  taget 
op,  og  som  i  Aarenes  Løb  vil  kunne  bringe  Sundhed  og  Lykke  til 
mange  Hjem. 

Der  er  nu  mange  Lorhold,  som  vanskeliggør  denne  Opgave. 
Kvindernes  Tanker  er  nemlig,  især  blandt  Arbejder-  og  Landbefolk¬ 
ningen,  til  Stadighed  saa  stærkt  optagne  af  Børnene  og  de  huslige 
Bekymringer,  at  der  ofte  ikke  bliver  Tid  til  at  skænke  deres  eget 
Helbred  synderlig  Opmærksomhed.  Lidt  Udflod  og  lidt  uregelmæs¬ 
sig  Blødning  er  desudeu  noget,  som  de  fleste  kender  fra  en  eller 
anden  Periode  af  deres  Liv  og  derfor  ikke  tillægger  alvorligere  Be¬ 
tydning.  De  trøster  sig  med,  at  saadan  noget  nok  gaar  over  af  sig 
selv,  og  er  for  uvidende  til  at  kunne  tænke  sig  Muligheden 
af  en  begyndende  Kræft. 

Denne  Tanke  ligger  i  det  hele  Kvinden  ganske  fjern,  naar  hun 
er  under  de  Lyrre,  og  efter  den  Tid  er  det  næsten  altid  »Overgangs- 
aarene«,  der  faar  Skyld  for  alle  Uregelmæssigheder.  Men  Sandheden 
er,  at  heller  ikke  Ungdommen  kan  føle  sig  sikker  for  Livmoder¬ 
kræften.  Det  langt  overvejende  Antal  Patienter  er  rigtignok  mellem 
40 — 50,  men  af  Forfatterens  140  Tilfælde  var  dog  de  6  i  Begyn¬ 
delsen  af  Tyverne  og  de  39  mellem  30 — 40  Aar. 

Der  findes  desuden  en  ulykkelig,  indgroet  Forestilling  om,  at  en 
virkelig  Sygdom  altid  maa  give  Smerter.  Men  intet  er  fejlagtigere. 
Livmoderkræften  giver  saaledes  slet  ingen  Smerter  før  paa  et  saa 
sent  Tidspunkt,  at  al  Helbredelse  er  umulig.  Det  er  ogsaa  først  da, 
at  Patienternes  Udseende  efterhaanden  faar  Præget  af  den  haabløse 
Sygdom.  I  Begyndelsen  forandres  derimod  Almentilstanden  ikke. 
De  kan  tværtimod  se  saa  blomstrende  og  velnærede  ud,  at  man 
vilde  blive  ført  slemt  bag  Lyset  ved  udelukkende  at  hætte  sin  Op¬ 
mærksomhed  ved  deres  Ydre. 

Der  er  altsaa  Vildfarelser  nok,  som  kan  hjælpe  til  at  fjerne  Mis¬ 
tanken  om  en  begyndende  Kræft  og  dysse  Sindet  i  Ro.  Alligevel 
kommer  der  dog  en  Tid,  hvor  disse  Forklaringer  ikke  længer  slaar 
til,  og  hvor  Kvinderne  endelig  maa  bestemme  sig  til  at  søge  Raad. 
Men  da  gaar  deres  første  Vej  i  mangfoldige  Tilfælde  ikke  til  Læ¬ 
gen.  Dette  hænger  vel  noget  sammen  med  den  medfødte  Blufærdig¬ 
hedsfølelse,  som  naturligvis  er  let  forstaaelig,  men  ganske  fejlagtig 
under  saa  alvorlige  Forhold,  hvor  det  er  Livet,  der  staar  paa  Spil. 
Det  er  vel  ogsaa  delvis  denne  Følelse,  der  tit  bevirker,  at  mange 
andre  intetsigende  Grunde  bliver  et  Paaskud  til  yderligere  Opsæt¬ 
telse.  Saaledes  mener  Kvinderne  ofte,  at  en  Undersøgelse  er  umulig, 
saalænge  de  bløder.  Men  Blødningen  ved  Livmoderkræften  kan  godt 
med  smaa  Mellemrum  strække  sig  gennem  adskillige  Uger,  og  skulde 
den  først  høre  op,  vilde  det  altsaa  sige  det  samme  som,  at  de  kom 
meget  for  sent  til  Behandling. 

Pengespørgsmaalet  og  Tiden  kan  ogsaa  forekomme  dem  at  være 
alvorlige  Hindringer.  Men  nu  til  Dags  er  Lægen  ingen  Steder  langt 
fra  sine  Patienter,  og  er  der  ikke  Raad  til  at  betale,  er  der  Lejlig¬ 
hed  nok  til  gratis  Konsultation. 

Endelig  søger  vel  adskillige  af  Frygt  for  Sandheden  andet  Steds 
hen  om  gode  Raad,  fordi  de  egenlig  allerhelst  vil  vedblive  med  at 
føres  bag  Lyset. 

Og  gode  Raad  —  dem  er  der  altid  nok  til  at  give.  Der  er  jo 
ikke  det  uvidende  Menneske,  som  ikke  kender  Masser  af  ufejlbarlige 
Midler,  naar  det  gælder  Helbredet.  Og  Patienterne  selv  er  lettroende 
til  det  yderste;  de  gaar  tilfredse  hjem  med  et  Par  velmente  Raad 
i  or  at  prøve  deres  Virkning,  se  Tiden  an,  opsætte  og  forsinkes. 

hor  de  noget  mere  kræsne  er  Nabokonen  dog  ikke  den  Profet, 
som  hun  anser  sig  selv  for  at  være.  Deres  naturlige  Tilflugt  er  der¬ 
imod  Kvaksalveren  og  »den  kloge  Kone«.  Og  de  betænker  sig  ikke 
paa  at  ofre  Lid  og  Penge  for  at  søge  hende.  Men  det  er  noget  nær 
det  farligste,  de  kunde  gøre.  »Den  kloge  Kone«  ved  nemlig  absolut 
intet,  men  hun  har  sit  Klientels  ubetingede  Tillid,  og  hun  benytter 
den  til  paa  alle  Maader  at  holde  dem  borte  fra  Lægen  og  berøve 
dem  den  sidste  Mulighed  for  Helbredelse. 

Men  der  er  ogsaa  adskillige  Kvinder,  som  gaar  en  anden  og  til¬ 
syn  el  adende  fornuftigere  Vej.  Det  forekommer  dem  nemlig  rime¬ 
ligt  i  den  Slags  Tilfælde  at  henvende  sig  til  deres  tro  Veninde,  Jord¬ 
moderen,  dei  har  været  saa  god  en  Støtte  i  andre  vanskelige  Situa¬ 
tioner.  Dei  henter  de  sig  under  alle  Omstændigheder  Trøst  og  sur 

Mikstur.  Og  naar  det  ikke  hjælper,  vil  enkelte  Jordmødre  maaske 
prøve  paa  at  undersøge  indvendig,  men  som  Regel  ganske  uden 
Resultat,  fordi  de  slet  ikke  ved,  hvad  de  skal  undersøge  for.  Jord¬ 
moderen  lærer  nemlig  kun  at  lede  en  normal  Fødsel  og  at  passe 
en  Barselkvinde,  men  der  udover  kan  hun  intet  og  skal  heller  intet 
kunne.  Alligevel  er  Fristelsen  naturligvis  ofte  stor  til  at  undersøge 
den  Patient,  der  søger  hendes  Raad.  Og  gør  hun  det,  vil  hun  ogsaa 
bagefter  være  nødsaget  til  at  sige  sin  Mening,  der  i  de  allerfleste 
Tilfælde  maa  gaa  i  Retning  af,  at  der  intet  alvorligere  er  i  Vejen, 
og  de  skal  foreløbig  rolig  se  Tingene  an.  Altsaa  atter  en  Anledning 
til  yderligere  Opsættelse.  Derimod  er  der  vel  her  i  Landet  faa  Jord¬ 
mødre,  som  tør  fordriste  sig  til  det  næste  Skridt,  selv  at  tage  Kvin¬ 
derne  under  Behandling,  saaledes  som  Winter  gentagne  Gange  har 
paavist  i  Preussen.  Han  har  i  det  hele  taget  nøje  undersøgt  Jord¬ 
moderstandens  Forhold  til  denne  Sag  og  er  kommen  til  et  overor¬ 
denligt  uhyggeligt  Resultat.  Lad  os  haabe,  at  vore  Jordmødre  vil 
kunne  gennemgaa  en  lignende  Prøvelse  med  Palmer  i  Hænderne. 
En  samvittighedsfuld  Jordmoder  skal  nemlig  lige  saa  lidt  som  nogen 
anden  ukyndig  indlade  sig  paa  at  give  Raad,  og  hun  skal  ved  det 
mindste  mistænkelige  tilskynde  Kvinderne  til  uopholdelig  at  hen¬ 
vende  sig  til  Lægen. 

Der  er  heller  ingen  Tvivl  om,  at  vi  i  Jordmoderstanden  netop 
vil  finde  en  meget  værdifuld  Støtte  under  Arbejdet,  for  Kræftens 
rettidige  Behandling,  naar  først  Ansvarets  Størrelse  er  blevet  den 
klar. 

Det  er  da  i  første  Række  denne  Tilbøjelighed  til  at  ville  gaa 
uden  om  og  søge  egne  Veje,  der  er  Grunden  til,  at  i  Aarenes  Løb 
Tusinder  af  Menneskeliv  ofres,  som  vilde  være  reddede,  hvis  de  blot 
havde  søgt  Lægens,  den  eneste  kyndiges,  Hjælp.  Til  ham  skal  de 
nemlig  henvende  sig,  straks  og  uden  Betænkning.  Der  er  jo  i  vor 
Tid  Specialister  nok  ogsaa  paa  dette  Omraade,  men  det  er  ingen¬ 
lunde  nødvendigt  at  søge  dem.  Patienterne  bør  tværtimod  have  Til¬ 
lid  til  deres  egen  Læge,  og  de  skal  vide,  at  han  netop  paa  det  Punkt 
er  særdeles  vel  underrettet  og  kender  sin  Pligt.  Og  fatter  han  den 
ringeste  Mistanke  til  en  alvorligere  Lidelse,  vil  han  ogsaa  straks  for¬ 
lange  at  undersøge  dem.  Kvinderne  maa  ikke  føle  dette  som  en 
Overrumpling,  selv  om  deres  Tanker  i  Øjeblikket  er  fjernt  fra  en 
dødelig  Sygdom,  fordi  de  ellers  befinder  sig  vel.  De  skal  tværtimod 
uden  Tøven  indvillige  deri  og  ikke  søge  at  unddrage  sig,  fordi  de 
maaske  bløder  eller  ikke  er  indrettede  derpaa.  Thi  det  at  opsætte 


g  Livmoderkræften  og  Kampen  for  dens  Helbredelse. 

en  Undersøgelse  er  lige  saa  farligt  som  slet  ikke  ilt  underkaste  sig 
dem  da  de  i  Mellemtiden  meget  let  faar  Betænkeligheder  og  saa  fri¬ 
stes  til  helt  at  blive  borte. 

Paa  den  anden  Side  maa  Patienterne  ogsaa  være  forberedte  paa, 
at  jo  tidligere  de  møder  hos  Lægen,  desto  vanskeligere  bliver  det 
for  ham  straks  at  afgøre  Sygdommens  Natur. 

En  udvendig  Undersøgelse  og  Beføling  af  Underlivet  er  under 
alle  Omstændigheder  ganske  utilstrækkelig  og  kan  aldrig  føre  til  no¬ 
get  Resultat.  For  at  erkende  Kræften  vil  Lægen  altid  være  nødsaget 
til  at  føle  efter  indvendig  med  en  eller  to  Fingre  og  maa  tillige  ofte 
føre  et  Spejl  op  for  at  kunne  overse  nederste  Del  af  Livmoderens 
Hals.  Af  denne  kan  dec  desuden  blive  nødvendigt  at  udklippe  et 
lille  Stykke  til  nærmere  Eftersyn  under  Mikroskopet.  I  enkelte  Til¬ 
fælde  maa  man  endog  foretage  en  Udskrabning  af  hele  Slimhinden 
for  at  faa  den  omhyggelig  mikroskoperet.  Det  sidste  vil  særlig  være 
Tilfældet  hos  ældre  Kvinder,  der  er  begyndt  at  bløde,  efter  at  Men¬ 
struationen  i  nogen  Tid  helt  er  ophørt,  fordi  Mistanken  her  navn¬ 
lig  maa  rettes  mod  Kræft  i  Livmoderlegemet.  Begge  Indgreb  er 
ganske  ufarlige  og  hurtig  udførte,  men  til  en  grundig  Udskrabning 
er  det  dog  ofte  bedst  at  anvende  Bedøvelse. 

Kvinderne  maa  kende  disse  Forhold,  for  at  de  ikke  skal  søge  at 
unddrage  sig  videre  Behandling,  naar  et  saadant  lille  Indgreb  bliver 
tilraadet  dem. 

Naar  nu  Lægen  paa  den  ene  eller  anden  Maade  med  Sikkerhed 
har  fastslaaet  Kræftens  Tilstedeværelse,  gælder  det  om  paa  skaansom 
Vis  at  gøre  Patienterne  begribeligt,  at  en  Operation  er  uundgaaelig 
nødvendig,  og  det  snarest  mulig,  uden  Opsættelse.  Dette  er  ingen¬ 
lunde  nogen  let  Sag,  men  Kvinderne  maa  her  stole  paa  Lægens 
Autoritet,  og  de  maa  vide,  at  det  ikke  kan  nytte  først  at  ville  se 
Tiden  an  og  prøve  paa,  om  ikke  Ætsninger  eller  Udskylninger  skulde 
kunne  hjælpe.  De  maa  frem  for  alt  ikke  fristes  til  at  løbe  fra  Læge 
til  Læge  tor  at  høre  forskellige  Meninger,  thi  herved  spildes  blot 
Pid,  og  de  kan  risikere  at  miste  den  sidste  Udsigt  til  Helbredelse, 

Det  er  naturligvis  umaadelig  pinligt  og  vanskeligt  for  en  stakkels 
R vinde  ganske  uventet  at  blive  stillet  over  for  en  saa  alvorlig 
Afgøielse,  og  Lægen  vil  altid  her  hjælpe  hende  paa  den  bedste 
°p  lemfældigste  Maade.  Men  der  er  intet  Valg.  Og  skulde  hun  sta- 

Use  sig  uimodtagelig  for  alle  Forestillinger,  da  bør  han  hellere 

give  hende  fuld  Besked  om  Sygdommens  Natur  og  fralægge  sig  selv 
ethvert  Ansvar. 

* 

Det  eneste  operative  Indgreb,  som  der  kan  være  Tale  om  at  udføre, 
naar  Kræften  kommer  til  rettidig  Behandling,  er  en  Fjernelse  af 
hele  Livmoderen.  Kun  paa  den  Maade  har  Kvinderne  Udsigt  til  vir¬ 
kelig  og  vedblivende  Helbredelse.  De  mindre  Indgreb  i  Form  af 
Udskrabninger,  Bortskæringer  og  Ætsninger  anvendes  kun,  naar 
Kræften  har  bredt  sig  for  vidt;  de  kan  ganske  vist  ofte  midlertidig 
forbedre  Patienternes  Tilstand  betydelig,  men  de  kan  aldrig  virke 
helbredende.  Det  gælder  altsaa  om  at  komme  i  rette  Tid,  og  Kvin¬ 
derne  maa  vel  huske,  at  en  Maaned  efter  første  Symptom  allerede 
kan  være  yderste  Termin. 

kJ 

En  Operation,  der  bestaar  i  at  fjerne  hele  Livmoderen,  er  na¬ 
turligvis  ingen  Ubetydelighed,  men  udiøres  dog  som  Regel  temmelig 
let  og  hører  nu  til  Dags  til  et  af  de  mindst  farlige  Indgreb,  desto 
lettere  og  ufarligere,  jo  tidligere  Patienterne  bestemmer  sig  dertil. 
Livmoderen  er  desuden  intet  livsvigtigt  Organ,  og  den  borttages, 
uden  at  dette  i  mindste  Maade  indvirker  paa  Individets  aandelige  og 
legemlige  Tilstand,  selv  om  hun  naturligvis  ikke  er  i  Stand  til  se¬ 
nere  at  faa  Børn.  Man  maa  ikke  forveksle  denne  Operation 
med  en  Fjernelse  af  Æggestokkene,  et  Indgreb,  der  ikke  blot  gør 
Kvinden  steril,  men'  ogsaa  ofte  med  et  Slag  udvisker  hendes  hele 
køns  modne  Karakter. 

Det  er  først  efter  Antiseptikens  Indførelse,  for  benved  40  Aar 
siden,  at  man  for  Alvor  turde  begynde  at  lægge  Planen  til  en  be¬ 
stemt  Operationsmetode.  Tidligere  havde  man  nok  gjort  enkelte 
Forsøg,  og  særlig  var  der  en  Periode  i  den  første  Fjerdedel  af  for¬ 
rige  Aarhundrede,  hvor  dette  Spørgsmaal  stod  paa  Dagsordenen  blandt 
Kirurgerne.  Men  Resultaterne  var  saa  slette,  at  Operationens  dristige 
og,  det  kan  ikke  nægtes,  noget  hensynsløse  Foregangsmænd  snart 
tabte  Modet,  saa  meget  mere  som  Europas  medicinske  Akademier 
enedes  om  at  udtale  deres  strængeste  Fordømmelsesdom  over  et 
Indgreb,  der  den  Gang  i  saa  høj  Grad  syntes  at  stride  mod  Huma¬ 
nitet  og  Videnskab.  Der  knyttede  sig  desuden  visse  mystiske  Fore¬ 
stillinger  til  Livmoderens  Betydning  for  Kvindens  aandelige  Liv,  som 
yderligere  maatte  bidrage  til  at  bringe  Operationen  i  Miskredit.  Saa- 
ledes  udtalte  en  af  Tysklands  dygtigste  Kirurger  i  det  forrige  Aar- 
hundredes  første  Halvdel,  at  det  at  fjerne  Livmoderen  vilde  sige  det 

samme  som  at  skære  Sjælen  ud  af  Kvinden,  og  selv  om  det  kun 
var  den  syge  Sjæl,  maatte  en  saadan  Tanke  dog  bringe  ethvert  Men¬ 
neske  til  at  bæve. 

Men  der  kom  anderledes  Lys  og  Klarhed  i  Spørgsmaalet,  da  den 
antiseptiske  Tidsalder  begyndte,  da  man  kunde  operere  frit  uden 
Frygt  for  Saarfeber  og  turde  aabne  Underlivshulen  uden  med  Nød¬ 
vendighed  at  paaføre  Patienterne  en  dræbende  Bughindebetændelse. 
Det  var  under  disse  nye  Forhold,  at  en  ung  Tysker  ved  Navn 
Freund  i  Vinteren  1878  første  Gang  fjernede  hele  Livmoderen. 
Og  skønt  Operationen  udførtes  under  meget  beskedne  Forhold  i 
Patientens  eget  Køkken,  lykkedes  den  fuldstændig,  og  Patienten 
kom  sig. 

Det  vakte  den  Gang  overalt  en  mægtig  Opsigt.  Man  syntes  med 
et  Slag  at  have  glemt  tidligere  Tiders  bitre  Erfaringer,  saa  ubehersket 
var  Begejstringen  over  Freund ’s  Operation,  der  ved  sin  »overvæl¬ 
dende  moderne  Storslaaethed«  ganske  betog  Sindene.  Det  var  nu 
ogsaa  paa  den  Tid,  da  den  moderne  Kirurgi  stod  i  sine  lykkelige 
Barneaar,  den  rigeste  og  eventyrligste  Periode,  som  vel  nogen  Viden¬ 
skab  har  haft  Held  til  at  opleve.  Gennembruddet  kom  saa  pludselig 
og  saa  alt  betagende;  hver  Dag  var  fuld  af  spirende  Tanker  og  dri¬ 
stige  Ideer,  der  efterhaanden  vandt  Fodfæste  og  førte  til  Sejr. 

Alligevel  maa  man  ikke  tro,  at  de  nye  Veje  var  lette  at  betræde. 
Det  var  en  saadan  Omkalfatren  af  gammel  Sædvane  og  Tænkemaade, 
at  der  hørte  stor  Udholdenhed  og  Selvtugt  til  for  helt  at  kunne  til¬ 
egne  sig  den  nye  Videns  fundamentale  Begreber.  Og  der  krævedes 
meget  Arbejde  og  mange  Forsøg,  inden  man  blev  nogenlunde  Herre 
over  de  mangfoldige  tekniske  Vanskeligheder.  Blandt  de  betydelige 
Mænd,  i  hvis  Lod  det  faldt  at  arbejde  med  som  den  moderne  Ki¬ 
rurgis  Pionerer,  skal  her  hjemme  i  første  Række  nævnes  Professor 
Howitz,  ikke  mindst  fordi  han  ogsaa  paa  Kræftspørgsmaalets  sær¬ 
lige  Omraade  har  indlagt  sig  betydelig  Fortjeneste. 

Freund  s  Operation  svarede  dog  ikke  til  de  højt  stemte  For¬ 
ventninger,  man  straks  stillede  til  den.  Det  gik  her  som  ofte  før. 

1  oregangsmanden  havde  Held  med  sine  første  Forsøg,  men  senere 
misly  kkedes  de  altfor  tit  baade  for  ham  selv  og  for  de  mange  Efter¬ 
ligner  e,  der  ivrig  fulgte  hans  Spor.  Freund  havde  nu  ogsaa  valgt 
den  aller  farligste  Vej,  idet  han  aabnede  Underlivet  og  fjernede 
Livmoderen  derigennem,  hvad  der  paa  den  Tid  var  et  overmaade 
besværligt  og  vanskeligt  Indgreb.  Da  Tekniken  derimod  nu  er  ble¬ 
vet  langt  simplere,  og  Resultaterne  saa  meget  bedre,  beg}Tnder  Ope- 

rationen  atter  at  komme  til  Anseelse,  fordi  man  ved  at  aabne  Under- 
livet  faar  bedre  Plads,  lettere  kan  overse  Sygdommens  Udbredning 
og  er  i  Stand  til,  om  nødvendigt,  at  borttage  en  Del  af  det  omgi¬ 
vende  Væv  og  Lymfekirtlerne. 

Men  den  Gang  var  det  som  sagt  et  meget  farligt  Indgreb,  som 
derfor  hurtig  kom  i  Miskredit,  saa  meget  mere  som  den  bekendte 
Czerny  i  Heidelberg  nogen  Tid  efter  Freund  offenliggjorde  et 
Par  Tilfælde,  hvor  han  uden  Vanskelighed  havde  fjernet  Livmoderen 
gennem  Fødselsvejen.  Denne  Metode  blev  nu  snart  almindelig  an¬ 
vendt  over  hele  den  civiliserede  Verden,  fordi  Operationen  viste  sig 
let  og  hurtig  at  udføre  og  ikke  var  forbunden  med  nogen  synderlig 
Fare  for  Patienternes  Liv.  I  alle  nogenlunde  vel  begrænsede  Tilfælde 
bør  vi  derfor  endnu  den  Dag  i  Dag  foretrække  at  fjerne  Livmode¬ 
ren  gennem  Fødselsvejen. 

Vi  staar  saaledes  vel  rustede  i  Kampen  mod  Livmoderkræften, 
men  har  desværre  kun  sjældent  Lejlighed  til  at  bruge  vore  Vaaben, 
fordi  Fjenden  i  det  længste  skjuler  sig  for  os.  Spørgsmaalet  bliver 
derfor,  om  vi  ikke  paa  nogen  Maade  er  i  Stand  til  at  hjælpe  alle 
de  mange,  der  ved  idelige  Opsættelser  har  berøvet  sig  selv  enhver 
Mulighed  for  en  virkelig  Helbredelse.  Vi  saa  jo,  hvorledes  disse  uden 
Behandling  i  Løbet  af  et  godt  Aarstid  gaar  den  sikre  Undergang  i 
Møde,  hvorledes  de  afkræftes  og  bliver  arbejdsudygtige  paa  Grund 
uf  stærke  Blødninger,  Udflod  og  Forgiftning  fra  de  bakteriefyldte 
Saarflader.  Derimod  indtræder  Døden  sjældent  som  Følge  af  at 
Kræften  føres  til  Legemets  andre  Organer,  der  derved  ødelægges  og 
delvis  ophører  med  at  fungere.  Thi  selv  om  Nydannelsen  har  over¬ 
skredet  Livmoderens  Grænser,  holder  den  sig  alligevel  længe  begræn¬ 
set  til  Bækkenets  Bindevæv  og  Lymfekirtler.  Men  denne  Begrænsning 
er  netop,  i  Modsætning  til  mange  andre  Kræftformer,  Sygdommens 
lyse  Side.  Der  vindes  derigennem  en  Mulighed  for  ikke  blot  at  for¬ 
længe  Patienternes  Liv,  men  ogsaa  for  at  gøre  dem  arbejdsdygtige  paany, 
saafremt  vi  blot  er  i  Stand  til  at  stanse  Blødning  og  Udflod  og 
hæve  Forgiftningen. 

Dette  kan  virkelig  ret  ofte  opnaas  gennem  en  mindre  og  ganske 
ufarlig  Operation,  der  gaar  ud  paa  at  fjerne  alt  det  syge,  skøre  Væv 
og  ætse  Hulheden  grundig.  Thi  er  Saarfladerne  paa  denne  Maade 
rensede,  ophører  ogsaa  Udflod  og  Blødning,  og  Patienterne  undgaar 
derved  et  stort  Tab  af  Kræfter.  De  begynder  da  atter  at  føle  sig 

raske,  spiser,  tager  til  i  Vægt  og  laar  i  det  hele  Lyst  og  Mod  til 

at  leve.  * 

Men  en  Hovedbetingelse  for  at  naa  saa  vidt  er  det,  at  Kvinderne 

ikke  lukkes  inde  paa  et  Hospital  eller  en  Stiftelse,  hvor  de  saa  let 
kan  falde  sammen  i  ørkesløse,  triste  Tanker.  De  skal  tværtimod 
have  Lejlighed  til  at  glemme  deres  Sygdom  ved  at  færdes  ude  om¬ 
kring  i  det  daglige  Liv  og  ved  saa  snart  som  muligt  at  genoptage 
deres  sædvanlige  Beskæftigelse.  Det  maa  dog  samtidig  være  dem 
klart,  at  de  ikke  paa  nogen  Maade  kan  undvære  uafbrudt  Lægetil¬ 
syn.  Sygdommen  skal  til  Stadighed  holdes  paa  et  saadant  Punkt,  at 
den  ikke  gennem  Udflod  og  Blødning  udsætter  Livet  for  Farer,  og 
derfor  maa  de  mindst  hver  Ugedag  møde  til  Behandling  enten  hos 
deres  Læge  eller  ved  en  Klinik,  der  vil  ofre  Tid  og  Kræfter  paa 
denne  Opgave.  Intet  er  derimod  farligere,  end  naar  Patienterne,  til¬ 
fredse  med  det  opnaaede  Resultat,  pludselig  afbryder  Behandlingen 
for  at  se  Tingene  foreløbig  an;  en  saadan  Letsindighed  hævner  sig 
haardt.  Thi  det  er  ingen  Overdrivelse,  at  hver  Dag,  de  paa  denne 
Maade  lader  gaa  hen,  kan  forkorte  deres  Liv  med  en  Maaned. 

Naar  man  har  vænnet  sig  til  at  sammenfatte  alle  dem,  der  kom¬ 
mer  for  sent  til  virkelig  at  kunne  helbredes  ved  en  Operation,  un¬ 
der  Fællesbetegnelsen:  de  in  operable,  maa  vi  altsaa  ikke  derved 
forstaa,  hvad  mange  er  tilbøjelige  til,  at  ethvert  operativt  Indgreb  hos 
dem  er  udelukket.  Ikke  saa  faa  af  disse  frembyder  tværtimod  gunstige 
Betingelser  for  en  virksom  Behandling,  der  gennemført  med  største 
Omhyggelighed  kan  skaffe  dem  forholdsvis  Velvære  Aar  igennem.. 
Derfor  bør  denne  saa  vidt  muligt  forsøges,  selv  om  man  ikke  paa 
Forhaand  kan  give  sikre  Løfter  om  Fremtiden.  Hos  nogle  opnaas 
nemlig  kun  forbigaaende  Virkning,  og  hos  andre  er  Kræftens  Vækst¬ 
hastighed  saa  betydelig,  at  ethvert  Indgreb  hurtig  viser  sig  resultatløst.. 

Det  er  da  klart,  at  en  saadan  Behandling  kun  kan  opfattes  som 
en  sidste  Haandsrækning,  en  usikker  men  til  Tider  virksom  Hjælp 
i  Nøden.  Den  eneste  Vej  til  virkelig  Helbredelse  er  og  bliver  der¬ 
imod  at  fjerne  hele  Livmoderen  paa  et  Tidspunkt,  hvor  Kræften 
endnu  er  vel  begrænset  til  denne  alene. 


Lægevidenskaben  er  altsaa  kun  i  Stand  til  med  Kniven  at  hel- 

* 

brede  Kræften.  Der  gives  i  Øjeblikket  intet  andet  Middel.  Men  der 
arbejdes  ogsaa  paa  dette  Omraade  frem  efter  med  utrættelig  Iver  og 

heller  ikke  helt  uden  Resultat.  Det  synes  saaledes,  som  enkelte 
Kræftformer  i  ikke  ringe  Grad  lader  sig  paavirke  af  Røntgenstraa- 
lerne,  om  man  end  her  foreløbig  er  paa  Forsøgets  første  Trin.  Men 
tillige  aabner  der  sig  Muligheder  i  en  anden  Retning,  hvis  Betydning 
endnu  ikke  tilnærmelsesvis  lader  sig  overse. 

I  de  senere  Aar  er  der  nemlig  opnaaet  særdeles  gode  Resultater 
ved  at  anvende  den  saakaldte  Serumbehandling:  mod  forskellige 
Sygdomme.  Serum  er  den  latinske  Benævnelse  for  Blodvandet,  d. 
v.  s.  Blodet  berøvet  en  Del  af  sit  Æggehvidestof  og  de  røde  Blod- 

00  o 

legemer.  Mange  Mennesker  har  haft  Lejlighed  til  at  se  det;  stilles 
en  Del  friskt  Blod  hen  i  et  højt  Glas,  dannes  hurtig  en  klæbrig 
Kage  paa  Bunden,  medens  der  ovenover  samler  sig  et  tyndtflydende, 
gulligt  Vædskelag.  Og  det  er  det,  man  kalder  Serum. 

Almindeligst  bekendt  i  vore  Dage  er  vel  nok  den  meget  omtalte 
Serumbehandling  af  Difteritis.  Det  hertil  anvendte  Serum  tilberedes 
ved  at  indsprøjte  Difteriti  baciller  eller  blot  disses  Stofskifteprodukter 
paa  et  eller  andet  Dyr;  i  dettes  Blod  danner  de  en  Modgift,  som 
dræber  Bacillerne,  naar  Dyrets  Serum  podes  ind  paa  et  Menneske 
med  frisk  Difteri.  Men  Difteribakterien  er  jo  kun  en  encellet  Orga- 
ganisme,  en  Celle  altsaa  der  i  Dyrets  Blod  har  givet  Anledning  til 
Dannelsen  af  en  Gift,  som  virker  dræbende  paa  den  selv.  Og  det  er 
dette  Forhold,  som  nu  ogsaa  lader  til  at  kunne  overføres  paa  de  fleste 
andre  Celleformer,  idet  der  for  hver  enkelt  af  disse  paa  samme 
Maade  synes  at  kunne  tilberedes  dræbende  Sera. 

Det  ligger  da  nær  at  forsøge,  om  ikke  ogsaa  en  Indpodning  af 
Kræftceller  skulde  fremkalde  en  Gift  i  Dyrets  Serum,  saaledes  at 
dette  kunde  forhindre  Kræftsvulstens  Vækst  ved  at  indsprøjtes  i  Pa¬ 
tienternes  Blod.  Et  saadan  Forsøg  er  nu  virkelig  med  Held  bleven 
udført  af  Professor  C.  O.  Jensen  ved  Landbohøjskolen,  idet  han  paa 
denne  Maade  fik  en  kræftagtig  Nydannelse  hos  en  Mus  til  at  svinde 
helt.  Men  det  lykkedes  kun  en  eneste  Gang.  Alle  senere  Forsøg 
baade  her  hjemme  og  ved  Kræftlaboratorierne  i  Berlin,  Frankfurt  og 
London  har  endnu  ikke  givet  noget  Resultat.  Det  er  da  gaaet  her  som  i 
Eventyret,  hvor  Bjerget  et  Øjeblik  aabnedes  og  røbede  sine  Skatte, 
men  da  det  straks  efter  lukkede  sig  igen,  kendte  man  ikke  mere 
Ordet,  der  atter  var  i  Stand  til  at  tvinge  det  op.  Alligevel  er  det  nu, 
som  om  vi  begynder  at  skimte  den  Vej,  ad  hvilken  Maalet  vil  kunne 
naaes. 

Men  skal  dette  store  Arbejde  gennemføres  paa  en  tilfredsstillende 
Maade,  da  bør  det  systematiseres  saaledes,  at  det,  samtidig  med  at 

være  videnskabeligt,  lægges  om  i  et  praktisk  og  almennyttigt  Spor. 
Bedst  var  det  vel  at  skabe  en  saa  udbredt  Forstaaelse  af  Opgavens 
Betydning,  at  det  blev  muligt  at  danne  en  Nationalforening  i  Lighed 
med  den,  der  for  nogle  Aar  siden  stiftedes  til  Tuberkulosens  Be¬ 
kæmpelse.  Denne  skulde  da  stræbe  hen  mod  Oprettelsen  af  Hospi¬ 
talsafdelinger  eller  Kliniker  i  de  større  Byer,  der  først  og  fremmest 
havde  det  Maal  for  Øje  at  bekæmpe  Kræften  med  alle  de  Midler,  der 
i  Øjeblikket  stod  til  Raadighed.  Ephver  skulde  kunne  indlægges  dér 
til  tidlig  Observation  ikke  blot  for  Kræft  i  Livmoderen,  men  i 
alle  de  Organer,  der  overhovedet  er  tilgængelige  for  Behandling. 
Og  dette  vilde  da  sikkert  blive  Tilfældet  efter  en  hel  anden  Maale- 
stok  end  nu  paa  Hospitalerne. 

En  saadan  Klinik  maatte  derfor  stræbe  efter  at  komme  til  at 
staa  for  den  almene  Bevidsthed  ikke  som  et  Dødens  og  Haabløs- 
hedens  Asyl,  men  som  et  Sted,  hvor  alle  kunde  søge  hen  for  at 
faa  Vished,  naar  Frygten  med  eller  uden  Grund  greb  dem,  og  for 
at  helbredes,  fordi  de  mødte  i  rette  Tid.  Men  de,  som  alligevel  kom 
for  sent,  skulde  dér  finde  en  paalidelig  Tilflugt,  hvor  de  kunde  blive 
behandlede  paa  en  saadan  Maade,  at  det  maaske  endnu  blev  muligt 
for  dem  gennem  længere  Tid  at  fortsætte  deres  daglige  Gærning. 

I  Aarenes  Løb  vilde  der  saaledes  paa  enkelte  Hænder  blive  samlet 
et  betydeligt  og  udmærket  klinisk  Materiale,  som  i  Forbindelse  med 
et  gennemført  eksperimentelt  Laboratoriearbejde  havde  alle  Betin¬ 
gelser  for  at  gennemføre  en  endelig  Løsning  af  Kræftspørgsmaalets 
Gaader. 

Lad  mig  da  ttlsidst  sammmenfatte,  hvad  jeg  har  skrevet,  i  nogle 
faa  Ord: 


Husk!! 


Livmoderkræften  er  en  absolut  helbredelig  Sygdom,  naar 
den  kommer  tidlig  til  Behandling. 

Ved  Uregelmæssigheder  fra  Menstruationens  Side  bør  Patienterne 
derfor  uden  Opsættelse  henvende  sig  til  en  Læge  for  straks  at  blive 
undersøgte,  hvis  han  anser  det  for  nødvendigt. 

Mistænkeligt  er  altid: 

1.  Blødninger  udenfor  Menstruationen,  ofte  opstaaede  ved  ubety¬ 
delige  Stød  eller  Anstrængelser,  og  Blødninger  i  den  højere  Alder, 
efter  at  Menstruationen  er  ophørt. 

2.  Udflod ,  der  først  begynder  i  den  ældre  Alder,  eller  naar  dette 
er  tyndt  og  kødvandshgnende  eller  blodblandet. 

Smerter  og  Afmagring  optræder  derimod  først  paa  et  sent 
Tidspunkt. 

* 

Livmoderen  er  intet  livsvigtigt  Organ  og  lader  sig  der¬ 
for  uden  Vanskelighed  fjerne  fuldstændig.  Operationen  er  desto 
lettere  og  ufarligere,  jo  tidligere  den  udføres.  Derfor  bør  Patienterne 
uden  Tøven  lade  sig  operere,  saasnart  Sygdommens  Natur  er  fast- 
slaaet. 

Er  Kræften  for  udbredt  til  at  kunne  fjernes  i  sin  Helhed,  egner 
den  sig  alligevel  ofte  til  mindre  operative  Indgreb,  hvorved  Blød¬ 
ning,  Udflod  og  Forgiftning  nogenlunde  hæves.  Ikke  saa  sjældent 
kan  Patienterne  da  komme  til  at  føle  sig  raske  og  blive  arbejds- 
dygtige  i  længere  Tid.  Men  hertil  kræves  en  uafbrudt  gennemført 
Behandling,  under  hvilken  de  ikke  bør  opholde  sig  paa  en  Stiftelse 
eller  et  Hospital,  men  færdes  frit  omkring  i  deres  daglige  Gærning. 
Resultatet  af  en  saadan  Behandling  er  dog  altid  meget  tvivlsomt. 

Kun  en  rettidig  Fjernelse  af  hele  Livmoderen  giver  Ud¬ 
sigt  til  varig  Helbredelse. 


„Dansk  Snndhedstidendeu  begynder  i 
disse  Dage  sin  11.  Aargang,  redigeret  af  Udgiveren,  Prof. 
Dr.  med.  Carl  Lorentzen  i  Forening  med  Læge  Frode 
Sadolin.  Det  fortsætter  stadig  mod  det  Maal  og  ad  den 
Vej,  som  blev  angivet  den  første  Dag,  nemlig  at  udbrede 
Kundskab  om  den  personlige  Sundhedspleje  og  den 
offentlige  Hygiejne,  at  vække  Sansen  for  disse  saa  vig¬ 
tige  Faktorer  til  Enkeltmands  og  Samfundets  Trivsel 
og  Vel  og  ved  direkte  at  lære  deres  Udøvelse  og  rette 
Brug.  Tidsskriftet  har  bragt  saa  vel  længere  Artikler 
som  kortere  Meddelelser,  skrevne  ikke  alene  saaledes, 
at  alle  har  kunnet  forstaa  dem,  men  ogsaa  saaledes, 
at  de  ved  deres  Form  og  hele  Fremtræden  har  kunnet 
kalde  Læsere  fil  og  holde  deres  Interesser  fast,  ligesom 
Fremstillingen  bestandig  har  været  nøgtern  og  objektiv 
med  Udelukkelse  af  ensidige  videnskabelige  eller  po¬ 
pulære  Teorier,  som  det  altid  er  farligt  for  et  saadant 
Tidsskrift  at  forbinde  sig  pied.  Vi  anbefaler  vore  Læsere 
at  stifte  nærmere  Bekendtskab  med  Tidsskriftet  ved  at 
tegne  Abonnement,  der  kun  udgør  90  Øre  Kvartalet, 
og  herfor  haves  endda  Bet  til  at  vælge  en  værdifuld 
Bogpræmie..  Nærmere  Besked  herom  og  om  Tidsskrif¬ 
tets  Indhold  i  det  Hele  faar  man  ved  at  rekvirere 
Prøvenumre,  der  gratis  og  franko  tilsendes  fra  Bladets 
Hovedekspedition, 

Citygade  22,  Telf.  5164,  København. 

Sundhedstidende* 
Bognakke 


indeholder  7 — 8  populær-hygiejniske  Bøger, 
blandt  hvilke  findes: 

HYSTERI  (Overlæge  Hallager), 

BARSELFLEJEM  (Fro  Secher-Leth  og  Dr.  med.  Monrad), 

ØRETS  SUNDHEDSPLEJE  (Professor  Schmiegelow), 

VORT  HELBRED  (Dr.  Frode  Sadolin), 

HÆSERE  SYGDOMME  (Professor  Schmiegelow), 

OLE  BJØRN  00  DE  BESATTE  I  THISTED  (Overlæge  Hallager), 
KUNSTEN  AT  BLIVE  GAMMEL  (Dr.  Bram), 

OM  BLODSPYTNING  (Dr.  med.  Tobiesen), 

TÆNDERNES  BEVARING  (Dr.  Alfred  Bramsen), 

81  liHSLERINE  (Dr.  med.  Prip)  —  etc.  etc.  — 

Fris  2  Xponer. 

& 

hygiejnisk  Bibliothek,  der  burde  findes  i  ethvert 

Hjems  Bogreol. 

Faas  i  alle  Boglader 

